**הגיל המתאים להשיא אישה לבן ולחנכו**

אמר האמורא רבא לרבי נתן בר עמי: כל עוד ידך על צוואר בנך (= כל עוד אתה שולט עליו), אתה צריך להשיא לו אישה וכן אתה יכול עדיין ללמדו מוסר, והגיל המתאים לכך הוא מגיל 16 ועד 22, ויש אומרים מגיל 18 ועד 24.

הגמרא אומרת שאותן שתי דעות קיימות במחלוקת תנאים בפירוש הפסוק ״חנוך לנער על פי דרכו״ (משלי כב ו) ונחלקו התנאים רבי יהודה ורבי נחמיה, מהו הגיל המתאים ללמד את הבן תוכחה ומוסר. (הפסוק מתפרש כך: "על פי דרכו" = בתחילת דרכו). אחד מהתנאים הנ"ל אמר מגיל 16 עד גיל 22 והאחר אמר מגיל 18 עד גיל 24.

**מושגים חשובים בקטע**:

**ואמרי לה** - יש אומרים. מונח זה יופיע לפני הבאת גירסא אחרת לדברים שנאמרו קודם לכן.

**כתנאי** - כמחלוקת תנאים. מושג זה מופיע כשתנאים כבר נחלקו במחלוקת מסויימת אשר בהמשך חולקים בה אמוראים.

**לימוד התורה לבנים חשוב כיום מתן תורה**

רבי חייא בר אבא פגש את רבי יהושע בן לוי (שניהם אמוראים מארץ ישראל) כשראשו עטוף בסדין שהטיל על ראשו בחיפזון כי לא הספיק להתעטף בסודרו, כמקובל, משום שמיהר להביא את ילדו לבית הכנסת ללמוד תורה.

אמר לו רבי חייא לרבי יהושע: מדוע החיפזון הזה?

ענה לו: האם זוטר (=קטן) בעיניך מה שכתוב ״והודעתם (את דברי התורה) לבניך ולבני בניך״ וסמוך לזה כתוב ״יום אשר עמדת לפני ה׳ אלוקיך בחורב (=הר סיני)״ (דברים ד ט-י)

התורה רומזת, בהצמדת פסוקים אלו זה לזה, את החשיבות שבלימוד התורה לבנים. מעשה זה נחשב רב-ערך ומשמעותי כמו יום מתן תורה.

מכאן ואילך הקפיד רבי חייא בר אבא שלא לטעום אומצה (בשר) עד שהיה חוזר עם ילדו על פסוקי המקרא שלימדו ומוסיף לו על מה שלמד אתמול.

גם רבה בר רב הונא (אמורא בבלי) לא טעם אומצה עד שהביא את ילדו לבית המדרש ללמוד תורה.

**תומצת ע"י ד"ר אברהם שיף**

**תודה לליעד זעפרני, תשע"ה**